
הכנסת העשרים
מושב שני
<פרוטוקול מס' 206>
מישיבת ועדת הכספים
יום שלישי, י' בטבת התשע"ו (22 בדצמבר 2015), שעה 11:00
<סדר היום:>
<שינויים בתקציב לשנת 2015>
נכחו:

<חברי הוועדה:> 
משה גפני – היו"ר
נאוה בוקר

דוד ביטן
באסל גטאס
יצחק וקנין

מכלוף מיקי זוהר

מנואל טרכטנברג

מיקי לוי

מנחם אליעזר מוזס

אראל מרגלית

בצלאל סמוטריץ'

רחל עזריה

עודד פורר

נורית קורן
חברי הכנסת:
ענת ברקו

אלי כהן

אלעזר שטרן

סתיו שפיר
<מוזמנים:> 
	זמר בלונדהיים
	–
	משרד המשפטים

	עלי בינג
	–
	רפרנט חקלאות, משרד האוצר

	דליה ציוני
	–
	מנהלת תחום תקציבים, משרד הבינוי

	יוסי שבת
	–
	מנהל אגף בכיר מימון ותקציבים, משרד הבינוי

	יעקב שנרב
	–
	משנה למנכ"ל, משרד הבינוי

	משה שגיא
	–
	מנהל מינהל כלכלה ותקציבים, משרד החינוך

	איתי טמקין
	–
	משרד האוצר, אגף תקציבים

	נעה היימן 
	–
	רכזת חינוך, אגף תקציבים

	עמיחי דוד
	–
	רפרנט בט"פ, אג"ת

	יעל אגמון
	–
	רפרנטית רווחה ובט"פ, אג"ת

	עידו סופר
	–
	רפרנט תעשייה ומסחר, משרד האוצר

	ליאור בראון
	–
	רפרנט ביטחון, משרד האוצר

	ניר אמסל
	–
	אג"ת, משרד האוצר

	חנן פריצקי
	–
	רפרנט חינוך, משרד האוצר

	שלומית נקש
	–
	מנהלת חטיבת תקציבים, החטיבה להתיישבות

	עמי צדיק
	–
	מחלקת המחקר והמידע של הכנסת 


ייעוץ משפטי:
 שלומית ארליך
אייל לב ארי
<מנהל הוועדה:>
טמיר כהן
<רישום פרלמנטרי:>
לאה קיקיון
 <שינויים בתקציב לשנת 2015>
<היו"ר משה גפני:>
שלום לכם, אני פותח את הדיון. העברות תקציביות. 
<היו"ר משה גפני:>
83 עד 84. יש לכם את החוברת החדשה. אני מבקש שיבואו אנשי הליכוד, אני הולך ליפול בהצבעות. 
<דוד ביטן (הליכוד):>
אמרו לי תבוא – באתי. 

<היו"ר משה גפני:>
למה הקואליציה לא באה? אני לא מבין את הדבר הזה. 

83 עד 84. חלק הגיע לפני כמה ימים, חלק הגיע אתמול. 
<סתיו שפיר (המחנה הציוני):>

מה השיטה? איך לומדים את מה שהגיע אתמול? 

<היו"ר משה גפני:>
מה שלא מאושר היום – מאבדים את 2015. 

<סתיו שפיר (המחנה הציוני):>
לא שאלתי מה יקרה. שאלתי איך אנחנו אמורים ללמוד את הדברים? 

<היו"ר משה גפני:>
תשמעי את זה פה, בוועדה, היום. 

83 עד 84. 

<קריאה:>
אנחנו מבקשים לדחות את הדיון בזה, מאחר והנציג הרלבנטי לא כאן. 

<סתיו שפיר (המחנה הציוני):>
לא קראת את החומר? אומר חבר כנסת דוד ביטון שהוא לא יודע על מה הוא מצביע, בכנות רבה. 
<דוד ביטן (הליכוד):>
במה מדובר אני כן יודע. 

<סתיו שפיר (המחנה הציוני):>
איך אתה יודע במה מדובר, אם לא קראת? 

<דוד ביטן (הליכוד):>
באופן כללי אני יודע. 
<סתיו שפיר (המחנה הציוני):>
מה זה? מה זה כולם מצביעים? 

<היו"ר משה גפני:>
סתיו, אני לא מסכים. מספיק, הבנתי. 
<סתיו שפיר (המחנה הציוני):>
- - - תפקידה לפקח על התקציב. זה לא קשור בבג"ץ. 

<היו"ר משה גפני:>
לא קשור. 83 עד 84, אני רוצה לדעת מה החברים, חברי הכנסת שמגיעים למליאה, בדברים קריטיים, שנוגעים לשלום וביטחון, ומצביעים בלי לדעת. 

<סתיו שפיר (המחנה הציוני):>
תפקידם לדעת. 

<היו"ר משה גפני:>
תפקידם. הם לא יקבלו משכורת בגלל שהם לא יודעים. באמת, פתאום נהיתה הצדקנות הזו. 

<איתי טמקין:>
היושב ראש, אין נציג כרגע שיסביר את הפניה הראשונה, מבקשים להתחיל מהפניה השניה. 
<היו"ר משה גפני:>
אני עובר לפניה הבאה – עמוד 4. 127 עד 129, משרד החינוך. 

<נעה היימן:>
הפניה דנה בסעיף 20, סעיף משרד החינוך השוטף. בפניה יש מספר נושאים – העברה של 11.3 מיליון שח" מהמשרד להגנת הסביבה למשרד החינוך, עבור תכניות לחינוך סביבתי, 18.9 מיליון – העברה מות"ת חזרה למשרד החינוך - מכללת בית ברל היתה אמורה לעבור השנה לות"ת, ובעת - - -
<קריאות:>
- - - 

<נעה היימן:>
מכללת בית ברל שהיתה אמורה לעבור בעת בניית התקציב לאחריות הות"ת טרם עברה, ולכן נדרשת העברה מחדש של התקציב עבורה, מות"ת למשרד החינוך. 

כמו כן כוללת הפניה שינויים מאוזנים לבקשת המשרד, השלמת חוסרי שכר בתקנות רלבנטיות, התאמה בין תקצוב לביצוע, מתן הרשאות להתחייב בתמורה למזומן, במקומות שבהם ביצוע המזומן לא ייצא השנה, ואנחנו חושבים שיותר נכון להתחיל לעבוד שם בהרשאות להתחייב, כדי לצמצם את העודפים המחויבים בתקציב המשרד. כמו כן כוללת הפניה תקציבים קואליציוניים, כמפורט במכתב שמצורף לכם בחוברת. אני אסביר מה כולל המכתב – באישור התקציב בוועדת הכספים בסוף נובמבר הוגש לחברי הוועדה מכתב שמפרט את כל הסיכומים התקציביים פוליטיים בתקציב האחרון. בין היתר ניתנו שם שתי טבלאות שלגביהן לא הסתיימה הבדיקה המשפטית. טבלה אחת היתה תקנות שבהן יש ניהנה בודד. קיבלנו את כל האישורים המשפטיים, ולכן עכשיו הפניה הזאת כוללת את תקצוב הנושאים. 
<היו"ר משה גפני:>
זה מופיע בפניה. 

<נעה היימן:>
כן. שוב אני חוזרת ומזכירה – כל הנושאים שנכללים עכשיו, בפניה, הם נושאים שכבר הוצהר והוגש לוועדת הכספים במכתב שהוגש בסוף נובמבר, בדיוק – מי המסכם, לאן מיועד התקציב, אבל לא הושלמו הבדיקות המשפטיות, וגם אמרנו את זה בזמנו במכתב. עכשיו, לאחר שהושלמו הבדיקות המשפטיות לנהנה בודד, רק במקומות בהם זה הושלם אנחנו מתקצבים את זה. 
הדבר הנוסף, באותו מכתב היו סכומים כלליים שלגביהם נאמר שמכיוון שעדיין לא הסתיים הבירור המשפטי ושיוך השימושים, אנחנו שומרים אותם בתקנות רזרבה בתקציב המשרד. מכיוון שמאז הסתיימו הבירורים המשפטיים ושיוך הכספים הרלבנטיים לתקנות רלבנטיות במשרד, שעברו כולם שוב את האישורים המשפטיים, אנחנו עכשיו מראים גם מה הנושאים שעבורם זה מתוקצב וגם מכניסים את זה לפניה. 

<סתיו שפיר (המחנה הציוני):>
תודה, וזה באמת חידוש שמצרפים את ההסכמים הפוליטיים לתוך ההעברות התקציביות, אני שמחה לראות את זה. אבל אני מוכרחה להגיד לך, כפי שגם כתבתי למשרד – אם אנחנו לא רואים פה את פירוט התקנות ואת פירוט הגופים הספציפיים שמקבלים כסף, כתוצאה מהסכמים קואליציוניים, אין שום דרך לברר האם זה עומד בהנחיות היועץ המשפטי לממשלה או לא, מאחר וההנחיות אומרות מפורשות שאסור שכסף יועבר לגוף שמחובר לפוליטיקאי, או שמקנה לו, לפוליטיקאי,  הון מסוים, ואז גם עלול לייצר מצב של שוחד פוליטי מכספי ציבור. אבל כל עוד אתם לא מפרסמים כאן את התקנות אין שום דרך לבדוק את דבר כזה. 
<נעה היימן:>
גם המכתב שהוגש לוועדת הכספים ושעבר את האישור המלא ועמד בכל הנחיות היועץ המשפטי לממשלה,  הוגש באות רמת פירוט כמו רמת הפירוט הזו. 
<סתיו שפיר (המחנה הציוני):>
אני יודעת, זו הבעיה. זו לא רמת פירוט - - -
<היו"ר משה גפני:>
סליחה, לא אפשרתי לך. זה חוזר על עצמו, כל הזמן.
<סתיו שפיר (המחנה הציוני):>
 - - - על הסכם פוליטי. זה חוזר על עצמו? אני רוצה שהיא תביא לפה את הפירוט של התקנות ושל התמיכות, מה זאת אומרת? כדי שנוכל לוודא שההנחיות שלה יועץ המשפטי לממשלה פועלות כאן, ו - - - אנחנו צריכים לראות פה את הפירוט. אין פה פירוט של התקנות. 

<היו"ר משה גפני:>
היה כאן. 
מי בעד אישור הפניות? 

<סתיו שפיר (המחנה הציוני):>
אבל לא דיברנו בכלל על הפניה. ככה אתה מעביר - - -
<מיקי לוי (יש עתיד):>
רביזיה. 

<סתיו שפיר (המחנה הציוני):>
ברור שרביזיה. לא דיברנו בכלל על הפניה עצמה. 

<היו"ר משה גפני:>
מי בעד? מי נגד? 

הצבעה

בעד הסעיף – 6
נגד – 4
סעיפים 129-127 – משרד החינוך, אושרו
<היו"ר משה גפני:>
כמה  היו נגד? 6 נגד 4 הפניה אושרה, ויש רביזיה. 

<היו"ר משה גפני:>
משרד הרווחה. 

<מיקי לוי (יש עתיד):>
זה על הבוקר, אנחנו לא מבינים על מה אנחנו מצביעים. 

<סתיו שפיר (המחנה הציוני):>
אני מבקשת שהייעוץ המשפטי יחווה את דעתו על איך שעושים פה העברות. 

<מיקי לוי (יש עתיד):>
גם היועצת המשפטית שואלת מתי קיימנו דיון. 
<סתיו שפיר (המחנה הציוני):>
אני מבקשת הייעוץ המשפטי יחווה דעתו על איך שעברו פה העברות האלה. 

<דוד ביטן (הליכוד):>
- -  - ודיברנו  - - - היה דיון של שעתיים. אני במקרה הייתי. היה דיון פה על העניין הזה. למה אתם אומרים סתם? 
<סתיו שפיר (המחנה הציוני):>
לא היה דיון. 
<דוד ביטן (הליכוד):>
היה דיון. 
<סתיו שפיר (המחנה הציוני):>
אנחנו מבקשים התייעצות סיעתית. 
<מיקי לוי (יש עתיד):>
אם אפשר, שהיועצת המשפטית תגיד בקול רם את מה שהיא אומרת. 

<היו"ר משה גפני:>
פניות 140, 152,- - - 

<סתיו שפיר (המחנה הציוני):>
התייעצות סיעתית. הצבעת על ההעברה שהגיעה אתמול בערב, אף אחד פה לא יודע מה היה בה. לא אפשרת לקיים דיון. זה לא בסדר. 
<היו"ר משה גפני:>
אפשרתי לקיים דיון, שאלתי אם יש עוד שאלות. 

<סתיו שפיר (המחנה הציוני):>
היו עוד שאלות. אמרתי לך כמה פעמים שיש עוד שאלות. אני בטוחה שגם מנהל הוועדה שמע. 

בבקשה. חמש דקות. הישיבה מתחדשת ב-11 ו-19 דקות. 
<קריאות:>
- - -

(הישיבה נפסקה בשעה 11:15 ונתחדשה בשעה 11:20)
<היו"ר משה גפני:>
רבותי, אני מחדש את הישיבה. מבקש לומר לגבי הפניה הקודמת שהעלת חברת הכנסת סתיו שפיר. דיברתי עם היועצת המשפטית של הוועדה, שאני מאחל לה רפואה שלמה. רוב הסעיפים האלה היו בהצגת התקציב, הונחו על שולחן הוועדה. חלקם הגדול הונח בהסכם קואליציוני, על שולחן הכנסת. היו דיונים עם אבי ליכט, היועץ המשפטי לממשלה, לגבי התקינות של הדברים הללו,  מה שאני יודע לגבינו, כל הדברים היו בשנים עברו, לא היתה עם זה בעיה, לא משנה, אבל היה צריך לעבור את ההליך הזה. במקרה חירום יוצא דופן – אנחנו יכולים - - - ככה, אנחנו צריכים לחכות לפחות יומיים, ובמקרה חירום, אם אנחנו הולכים על פי הנוהל החדש, ועדיין אנחנו לא הולכים על פיו - היות ומדובר על מקרה חירום יוצא דופן, אפשר, אם אכן זה הונח באתר הוועדה ערב קודם, אפשר להצביע על זה היום. אני מבקש לדעת ממשרד החינוך ומשרד האוצר - - -
<מיקי לוי (יש עתיד):>
מתי זה הונח ערב קודם? באיזו שעה, אדוני? 
<היו"ר משה גפני:>
אתמול ב- 18:00.  

<קריאות:>
- - -

<היו"ר משה גפני:>
אני, לפנים משורת הדין, לאחר שדיברתי עם היועצת המשפטית של הוועדה, אני מבקש לדעת ממשרד החינוך ומשרד האוצר – היות ומדובר על פניה שאם היא לאחר כל הגלגולים שהיא עברה, שהיה צריך עוד דיון ויש אנשים שאפילו לא היו מצויים בעניין הזה מאחר וכל השנים זה עבר כך – היות ומדובר על פניה, שלפי דעתי זה יחול עכשיו על כל הפניות, אבל בפניה הזו אני יודע בוודאות שיש שם סעיפים שאם זה לא עובר עכשיו, מאבדים את 2015 והכסף הולך לאיבוד. 
<סתיו שפיר (המחנה הציוני):>
מה הם הסעיפים האלה? בואו נעביר רק את מה שדחוף. 

<היו"ר משה גפני:>
לא אישרתי לך. את מדברת בלי רשות. 

<סתיו שפיר (המחנה הציוני):>
למה, כי אני שואלת שאלות? 

<היו"ר משה גפני:>
לא, כי את מדברת בלי רשות. אני קורא אותך לסדר בפעם הראשונה. 
אני מבקש לדעת האם יש בפניה הזו מקרים שהמקרים האלה, אם הם לא עוברים היום - - - לפי דעתי זו כל הפניה - - - אבל חלקים שאם הם לא עוברים היום, אנחנו מאבדים את כל 2015. 
<מיקי לוי (יש עתיד):>
הכסף יחזור לכיסוי החוב הלאומי, הוא לא יילך אף פעם לאיבוד. 

<משה שגיא:>

במידה והפניה לא תאושר היום תהיה בעיה בנושא של שכר, מאחר והפניה הזו כוללת העברות לצורך כיסויי שכר בשלטון המקומי. אז תהיה בעיה בהעברות לרשויות המקומיות, ובנושא השכר, השכר הישיר. בין היתר יש תקצוב של סייעות - - -
<מיקי לוי (יש עתיד):>
אז אולי אפשר לפצל? 

<משה שגיא:>
- - - בחינוך המיוחד יש תקצוב לתנועות נוער, שאם ועדת התמיכות לא תשב, זה לא יאושר היום, ואז התקציב לא יאושר. יש את נושא ליווי ההסעות בחינוך המיוחד, יש את העניין של המכינות הקדם צבאיות, אם ההקצבה הזו לא תאושר היום בוועדה, לא נוכל להעביר להם את התקציב הנדרש. 
<היו"ר משה גפנית:>
תודה. 

<שלומית ארליך:>
שוחחתי עם היועצת המשפטית לוועדה. ממה שאנחנו מבינים מדובר במקרה חריג שעונה על הקריטריון הקבוע לעניין הזה בנוהל, ממה שאנחנו מבינים, כיוון שהמצב שבו הגופים הנתמכים הובטח להם כסף, לרבות בזמן הצבעה על התקציב - - -
<היו"ר משה גפני:>
זה היה גם על שולחן הכנסת, גם על שולחן הוועדה. 
<שלומית ארליך:>
הסכומים הוצגו בפני הוועדה. הם היו כלולים במסגרת ההסכם הקואליציוני. מבחינתנו מדובר על מצב שעונה על קריטריון יוצא דופן שיש לתת לו מענה, אבל אנחנו מדגישים וחוזרים שוב, כמו שנאמר כבר אז על ידי שגית שהסעיף הה נעשה בו שימוש במקרים חריגים בלבד. זה לא משהו שייעשה בו שימוש  אחת לחודש. זה משהו שאנחנו רואים בו יוצא דופן. 
<היו"ר משה גפני:>
זה סוף שנה. 

<סתיו שפיר (המחנה הציוני):>
אני רוצה לשאול משהו. 
<היו"ר משה גפני:>
אני אאפשר לפני הרביזיה. 152,140, 137 - - - -
<סתיו שפיר (המחנה הציוני):>
אתה מאיים להוציא מהחדר, אבל לא אפשרת לי לשאול שאלה. 

<מיקי לוי (יש עתיד):>
אבל אנחנו רוצים להגיב על מה שהיא אמרה. . 
<היו"ר משה גפני:>
אז תשאלו לפני הרביזיה. 

<סתיו שפיר (המחנה הציוני):>
ישבנו פה שעות ארוכות כשלא היה פה נציג אחד של הקואליציה. אני כעת מבקשת לשאול שאלה - - -

<היו"ר משה גפני:>
את יודעת מתי הגעת לוועדה היום? איפה ישבת שעות ארוכות? 

<סתיו שפיר (המחנה הציוני):>
שעות ארוכות אנחנו יושבים על העברות תקציביות בימים האחרונים. 
<היו"ר משה גפני:>
לפני הרביזיה. 

<איתי טמקין:>
בוקר טוב. בנושא שהוועדה ביקשה עליו הבהרות אתמול, אנחנו הגענו, והגיע נציג משרד המשפטים, אז אנחנו מבקשים להתייחס לזה רגע. 
<היו"ר משה גפני:>
הוא ממהר? 

<איתי טמקין:>
כן. נציג משרד המשפטים קצת ממהר. אני אסביר את הנושא. 
<היו"ר משה גפני:>
אני רק מבקש לדבר בקול, כדי שיירשם, כי זה יכול להיות דבר שייתכן שמישהו ירצה לעתור על זה, משפטית. שהדברים יהיו ברורים. 
<איתי טמקין:>
אתמול דנו כאן בהעברות תקציביות שקשורות להחלטת ממשלה 358 – תשתיות, מבני ציבור ומענקים מוניציפאליים וביטחוניים ביהודה ושומרון, ועלתה שאלה לגבי סעיף - - - 
<היו"ר משה גפני:>
שתי פניות כאלה היו. אחת לגבי הנושא של חלוקה לרשויות מקומיות ביהודה ושומרון ואחת לגבי גנים לאומיים, שזה רק ביהודה ושומרון. 
<אראל מרגלית (המחנה הציוני):>
למה רק ביהודה ושומרון? 
<היו"ר משה גפני:>
ככה.

<מיקי לוי (יש עתיד):>
ככה. אין תשובה. 

<היו"ר משה גפני:>
החלטת ממשלה. 

<איתי טמקין:>
אז השאלה שעלתה פה – מה הדרישה - - -358 זו היתה ההחלטה שעיגנה את הסכום. 
<היו"ר משה גפני:>
למה הממשלה החליטה שרק ביהודה ושומרון, לא בנגב ובגליל? 
<איתי טמקין:>
אני לא מכיר את כל מה שעומד בבסיס שיקול הדעת של כל החלטות הממשלה. לאחר אותה ישיבת ממשלה - - -
<אלעזר שטרן (יש עתיד):>
למה - - - שיענה לך. אתה - - -בלי תשובה? 
<היו"ר משה גפני:>
תעשה לי טובה. ומה תעזור התשובה? 

<איתי טמקין:>
לאחר אותה ישיבת ממשלה נקבע שתקום ועדת מנכ"לים. קמה ועדת מנכ"לים מקצועית שהיא זו שקבעה איך לחלק את הכסף, מהבחינה המקצועית, בין השימושים השונים. לאור זה שקמה ועדת מנכ"לים שעשתה עבודה מקצועית, וההעברות האלה הן על בסיס תשתית מקצועית שנעשתה במשרדים, סעיף 38 לנוהל היועץ - - -
<סתיו שפיר (המחנה הציוני):>
יש חוות דעת כלכלית להעברות האלה? ולמה יש הצדקה להעביר רק ליהודה ושומרון? 
<אראל מרגלית (המחנה הציוני):>
- - - 

<איתי טמקין:>
החלוקה הפנימית של ההחלטה נעשתה – ותכף זמר יסביר את זה – בהתאם לעבודה המקצועית. 
<מנואל טרכטנברג (המחנה הציוני):>
אבל מה מהותה של הוועדה המקצועית? אנחנו צריכים להבין מה היו השיקולים המקצועיים. 
<היו"ר משה גפני:>
לא, לא. אני רוצה לשים את הדברים במתכנתם הנוכחית. הדיון הה הוא דיון ציבורי ממדרגה ראשונה. לא רלבנטי לדיון הזה. הדיון אתמול היה משפטי. העלה היועץ המשפטי כאן – האם יש הסכם קואליציוני בשתי הפניות הללו? אם כן – צריך להניח אותו על שולחן הוועדה. אם אין – אז אפשר להצביע. השאלה היתה, ואז אייל, היועץ המשפטי הקריא את החלטות היועץ המשפטי לממשלה, והנוהל הוא שאם הפקידים לא יודעים, או שהם לא מוסמכים לדבר בשם השר, אז צריך לפנות לשר או לנציגו. 
עכשיו איתי טמקין מביא את התשובה של שר האוצר האם זה הסכם קואליציוני כן או לא. זה הדיון. השאלה למה ביהודה ושומרון ולא במקומות אחרים, זה דיון ציבורי מהמדרגה הראשונה. 
<סתיו שפיר (המחנה הציוני):>
עלתה פה שאלה אחרת - - - 

<מנואל טרכטנברג (המחנה הציוני):>
הכל טוב, אבל ברגע שאיתי אומר שהיתה ועדת מנכ"לים שדנו והקציבו את זה על פי שיקולים מקצועיים, ההשלכה של זה היא מאד ברורה, שזה לא עניין פוליטי, לא עניין של דיון ציבורי אלא היו שיקולים מקצועיים. אי אפשר להגיד - - -ואני לא נגדך, כמובן - - -
<היו"ר משה גפני:>
לא, לא משנה, זה לא הסכם פוליטי. 

<מנואל טרכטנברג (המחנה הציוני):>
זה כאילו משתמע מזה שזה לא שיקול פוליטי, וזה חמור. 
<היו"ר משה גפני:>
לשיקול פוליטי יש הגדרה. 
<מנואל טרכטנברג (המחנה הציוני):>
אבל פה יש ניסיון לכסות על שיקול פוליטי באמצעות אמירה - - -
<היו"ר משה גפני:>
על ידי החלטת ממשלה, שלא היה על זה הסכם קואליציוני. 

<סתיו שפיר (המחנה הציוני):>
אם היה פה עניין מקצועי, איתי, אז אתם יכולים להראות לנו חוות דעת, כלכלית, שאומרת שיש שיקול מקצועי שמחייב להשקיע עכשיו 9 מיליון שקלים בגנים לאומיים ביהודה ושומרון ולא בכל רחבי הארץ. 
<קריאה:>
נכון. 

<סתיו שפיר (המחנה הציוני):>
אז תראה לנו  - - -

<בצלאל סמוטריץ (הבית היהודי):>
לא, לא בכל רחבי הארץ. בכל רחבי הארץ משקיעים כל הזמן המון כסף בגנים לאומים. 
<היו"ר משה גפני:>
יש שלושה חלקים להעברה שמגיעה לכאן – האחת, הסכם קואליציוני, או הסכם פוליטי שנכתב ונחתם, או שנעה אפילו בעל פה, ואז צריך להניח אותו כאן. זה אופן אחד. יש אופן שלישי, שמגיעה לכאן פניה שהיא על בסיס מקצועי לחלוטין. יש משהו באמצע, והמשהו באמצעו הוא שיש החלטה, שנראית, על פניו, לא החלטה מקצועית, אבל זה לא שייך להסכם קואליציוני. זו החלטה שקיבלה הממשלה מסיבותיה היא, והיא נתונה לביקורת. אבל היא לא הסכם קואליציוני או הסכם פוליטי שצריך להניח אותו כאן. אני מבקש לדעת לגבי שני הסעיפים האלה שעליהם דנו אתמול, ואני הגשתי עליהם רביזיה. אני אמרתי שאני מגיש את הרביזיה עד שאני אקבל תשובה, האם זה הסכם פוליטי. אם זה הסכם פוליטי צריך להניח אותו, אם נציג שר האוצר יגיד שזה לא הסכם פוליטי, אני מסיר את הרביזיה. יש רביזיות אחרות. אבקש תשובה. 
<זמר בלונדהיים:>
להבנתי, לנו הוסבר - - - בהנחיות, כשאנחנו דיברנו על הסכמים פוליטיים שצריכים להיות מונחים על שולחן הוועדה, הכוונה היתה להסכמים פוליטיים שנערכים אגב הדיונים בחוק התקציב, במסגרת הדיונים פה, בוועדה, יש הסכמים פוליטיים שלפני שמצביעים הם צריכים להיות גלויים לחברי הכנסת, שיידעו את מכלול השיקולים שהיו - - - וכך אכן נעשה. פה מדובר במצב אחר. מדובר על הסכם שכמו שהוסבר לי, אכן מדובר על כסף שהוא תוצאה של הסכם פוליטי. זה בסדר, כמובן. הוא לא היה צריך הנחה במובן הזה שזה לא הסכם שלא מכירים אותו אלא הוא קיבל פומביות בדרך הכי טובה שיש - שהוא החלטת ממשלה שכמובן מפורסמת באופן מסודר ורשמי, ולכן ההסכם ידוע. 
<סתיו שפיר (המחנה הציוני):>
לא הבנתי – משרד האוצר אומר שזו עבודה מקצועית של צוות, ומשרד המשפטים אומר שזה הסכם פוליטי? 
<זמר בלונדהיים:>
לא, לא, לא, אומרים את אותו הדבר. עצם ההחלטה להקצות את 240 המיליון - - - 
<היו"ר משה גפני:>
יש שתי הקצאות. 

<זמר בלונדהיים:>
לא. ההחלטה הכללית, לא ההקצאות של אחר כך. 

<מנואל טרכטנברג (המחנה הציוני):>
אבל החלוקה הפנימית – זו השאלה. 
<זמר בלונדהיים:>
בדיוק. החלוקה הפנימית - - -
<מיקי לוי (יש עתיד):>
סעיפי המשנה, עליהם אנחנו רוצים להתעכב. 

<מנואל טרכטנברג (המחנה הציוני):>
לכן האמירה "קריטית"של איתי, ועוד פעם, זה לא אישי – זה שההחלטה נעשתה על בסיס שיקולים מקצועיים. יכול להיות, בצלאל, ידידי – שהשיקולים המקצועיים יצביעו על כך שצריך להשקיע את כל הכסף באזור מסוים. זה בסדר גמור, אני לא מתווכח עם זה, אבל אסור לערבב מין בשאינו מינו. אסור לכסות על ההחלטה שהיא פוליטית על ידי שיקולים מקצועיים. 
<קריאות:>
- - - 

<אלעזר שטרן (יש עתיד):>
למה הם לא יכולים להעביר את כל הכסף דרך החטיבה להתיישבות? אין ביקורת, אתם יכולים לעשות מה שאתם רוצים. 
<היו"ר משה גפני:>
אני מבקש ממך לא להגיד את זה בעשרה בטבת. 

אני רוצה לדעת, איתי – האם בשתי הפניות האלה יש הסכם פוליטי? 
<איתי טמקין:>
אני מסביר, וזה גם מה שהסביר נציג משרד המשפטים - - -
<היו"ר משה גפני:>
עזוב את משרד המשפטים, אני שואל טכנית - - - האם בשתי הפניות האלה יש הסכם פוליטי? 
<איתי טמקין:>
הפניות האלה הן לא תולדה של הסכם קואליציוני. 
<היו"ר משה גפני:>
אני מסיר את הרביזיה. 

<סתיו שפיר (המחנה הציוני):>
אנחנו לא הסרנו את הרביזיה. 

יושב פה איתי ואומר לנו שהיתה עבודה מקצועית של צוות מנכ"לים. ואז אומר זמר ממשרד המשפטים שזה הסכם פוליטי. הם אומרים שני דברים סותרים. זמר, - - - 
<היו"ר משה גפני:>
מר זמר, ממשרד המשפטים. אני מבקש לדעת, ותסביר לאט. יש פה שאלה משפטית ושאלה מעשית. השאלה המשפטית – ענית. אני מבקש שתחזור על מה שאמרת, אבל אני גם רוצה לדעת, ועל זה אמר איתי – אין הסכם פוליטי, אין. יש אולי לחץ של הבית היהודי או הליכוד, אני לא יודע מי. האם במקרה הזה אתם אומרים את אותו הדבר? 

<זמר בלונדהיים:>
אני מבדיל בין שני דברים. ההחלטה להקצות 240 מיליון במסגרת החלטה 358 ולאן להקצות אותה – רק ליו"ש, זו החלטה פוליטית. היא החלטת ממשלה, היא פורסמה, אני לא מנסה לכסות על זה. אחר כך, יש שתי אפשרויות איך להקצות את ה-240 מיליון האלה. אפשר היה להשאיר את ההחלטה איך להקצות לדרגים פוליטיים, לעשות הסכמים ביניהם איך מחלקים, ואז זה אלה היו הסכמים פוליטיים והיינו אומרים את זה. עשו אחרת. אמרו – אחרי שהחלטנו על 240 מיליון, אנחנו מורידים את זה לדרג מקצועי, דרג מקצועי יחליט על איך להקצות. ולכן, כשמגיעות לפה פניות תקציביות, מבחינתנו זו תוצאה של ועדת המנכ"לים הזאת, שיש גם סיכום כתוב של מה הם החליטו, וזה מבוסס על עבודה מקצועית. לכן ההעברות האלה הן לא תוצאה של הסכם פוליטי. 
<סתיו שפיר (המחנה הציוני):>
האם ביקשתם לראות את חוות הדעת המקצועית, של משרד האוצר, כולל בחינה של חלופות? 

<זמר בלונדהיים:>
יש ועדת מנכ"לים. 
<היו"ר משה גפני:>
הנושא ברור. 
<מנואל טרכטנברג (המחנה הציוני):>
יש לזה השלכות הרות גורל. תראו, נציג משרד המשפטים, אני מבקש את תשומת הלב שלך למה שאני עומד להגיד. יש הבדל מהותי בין החלטת ממשלה שתוכנה פוליטי, כי רוב החלטות הממשלה יש להן מרכיב פוליטי, וכך צריך להיות, לבין הסכם פוליטי מפלגתי. אבל, כשממשלה מקבלת החלטה, כל שהי, היא צריכה, בסוף, בביצוע, להיעשות על פי אמות מידה מקצועיות שאפשר להגיש עליהן בג"צ. לכן, כותרת ההחלטה של הממשלה היא לא כותרת  פוליטית, גרידא, נכון?  מה כתוב בכותרת ההחלטה של הממשלה הזו? על מה מדובר? זה מאד חשוב. 

<היו"ר משה גפני:>
ממש לא חשוב. ממש לא חשוב. כשהממשלה הקודמת קיבלה החלטה להרעיב ילדים חרדים זו לא היתה החלטה פוליטית. החלטה מקצועית היא היתה? 
<מנחם אליעזר מוזס (יהדות התורה):>
לרושש את המשפחות החרדיות. 
<היו"ר משה גפני:>
שמנעו מנשים חרדיות מעונות – זה לא היתה החלטה פוליטית? 

<מיקי לוי (יש עתיד):>
זה רק למי שהלך לעבוד, לא למי שישב בבית.

<מנואל טרכטנברג (המחנה הציוני):>
אני איתך, לא נגדך. מה שאני מנסה להגיד – אי אפשר להסוות - - - אם היה כתוב שההחלטה היא להעביר ליהודה ושומרון כך וכך – זה בסדר. זה – ברור על מה מדובר. אבל כשמנסים להסוות זה לא בסדר. 
<סתיו שפיר (המחנה הציוני):>
מה שלא בסדר זה שמגיע לפה נציג האוצר ומציג את זה כעבודה מקצועית.

<מנואל טרכטנברג (המחנה הציוני):>
חייבים לקבל כאן את חוות הדעת המקצועית, ונדון בה. אי אפשר לעבור על זה לסדר היום. 
<סתיו שפיר (המחנה הציוני):>
כולל בחינה של חלופות, מדובר על 240 מיליון שקלים. 
<היו"ר משה גפני:>
אני מדבר עכשיו. היה דיון - - -
<סתיו שפיר (המחנה הציוני):>
איזה דיון

<היו"ר משה גפני:>
היה דיון על שתי הפניות האלה. 

<סתיו שפיר (המחנה הציוני):>
לא נכון. השאלה היא פה למה יושב הנציג של - - - ואומר משהו שלא היה. 
<היו"ר משה גפני:>
היה דיון. אני מחליט מה היה הדיון. היה הדיון, היה דיון, אפשרתי את הדיון הזה, ומה שקרה – עלתה שאלה משפטית שהעלה אותה היועץ המשפטי. לכן ביקשנו שיבואו ויגידו האם היה פה הסכם, כי אם היה פה הסכם היה צריך להניח אותו. 
<סתיו שפיר (המחנה הציוני):>
אני מזכירה לך - - -

<היו"ר משה גפני:>
את לא יכולה להזכיר לי באמצע הדברים שלי. באמצע הדברים שלי - - -
<מיקי לוי (יש עתיד):>
אני מבקש – גם אנשי האוצר שיקשיבו – הכותרת היא: תשתיות, מבני ציבור ומענקים מוניציפליים וביטחוניים ביהודה ושומרון. אם אחד מסעיפי המשנה אינו מתאים לכותרת הזו, זה לא חוקי. אתם צריכים לעשות תיאום ציפיות להחלטת ממשלה, אין לי בעיה עם זה, כמו שאמר מנואל טרכטנברג – זכותה של הממשלה להחליט. אבל אתם לא תבואו למשל סתם לדוגמה עם כותרת על בארות נפט, כשזה לא מתאים לכותרת. לכן מחויבים לבדוק את סעיפי ה - - -
<סתיו שפיר (המחנה הציוני):>
אני רוצה להפנות את תשומת הלב לסיבה שבגללה ביקשנו חוות דעת משפטית. אתמול שאלנו פה, בוועדה, האם מדובר בתוצאה של הסכם פוליטי, מאחר ומשרד האוצר צריך לציין את זה, בהתאם להחלטת היועמ"ש. ישב פה נציג של משרד האוצר, שלא נמצא פה היום, איליה, ואמר – אין פה הסכם פוליטי. זו לא תוצאה של הסכם פוליטי. היום יושב נציג נוסף של האוצר, איתי, וטען בתחילת דבריו שמובר בהחלטה מקצועית של צוות מנכ"לים. האמירה הזו, גפני, מטעה את חברי הוועדה. הרי כולם יודעים ש-240 מיליון הם לא החלטה מקצועית, שהחלטה מקצועית של משרד האוצר היתה אומרת שצריך לחלק בצורה יותר הגיונית, בכל חלקי הארץ. מאחר ויש פה משהו פוליטי מובהק, ואמר את זה גם נציג משרד המשפטים, זמר, יש פה סתירה בין הדוברים. אני מציעה לך לקרוא לפה את השר כחלון, שהוא יפתור בפנינו את הסתירה - - 
<היו"ר משה גפני:>
רעיון לא רע. 
<סתיו שפיר (המחנה הציוני):>
- - כי לא יכול להיות שהפקידים האלה יישבו פה, והם, בסופו של דבר, גם יישאו באחריות על הטעיית חברי הכנסת, שלא באשמתם ושלא מרצונם.  
<איתי טמקין:>
אני מבקש לענות – כי דבריי פה הוצאו מהקשרם. אני רוצה לעשות סדר, במה שנאמר פה קודם, כדי שיהיה ברור. כמו שאמר זמר בלונדהיים - - -התקבלה החלטת ממשלה שהקצתה סכום כולל של 240 מיליון שקל. כמו שאמר חבר הכנסת טרכטנברג, זה מקובל, זה שממשלות מקבלות כאלה החלטות. זו היתה ההחלטה הראשונה שהתקבלה. לאחר ההחלטה הזו הוקם צוות מנכ"לים שהתפקיד שלו להקצות את אותם 240 מיליון שקלים. היה כאן נציג משרד הביטחון, שהם אלה שריכזו את הוועדה, וגם הסביר אתמול את השיקולים שעמדו בבסיס ההחלטה הזו. זה – פעם אחת. מה שמגיע בפני הוועדה, ואנחנו עונים רק על השאלה המשפטית, הנושאים שעומדים היום בפני הוועדה, ואני מתייחס רק לשאלה המשפטית, הנושאים שעומדים היום בפני הוועדה וההעברות התקציביות שעומדות בפני הוועדה, הן העברות תקציביות שהן תולדה של אותה ועדת מנכ"לים מקצועית כי היא זו שהקצתה. ואנחנו, עם ההעברה התקציבית הזו באים ליישם את אותן מסקנות - - - 
<היו"ר משה גפני:>
תודה, אני חוזר לפניה הראשונה. מספר פניה לוועדה – 83 עד 84. 
<קריאות:>
- - - 

<היו"ר משה גפני:>
אני רק מבקש להודיע שאת כל ההצבעות אני מקיים בשעה 12:05.  אני מבקש מכולם להיות נוכחים. 83 עד 84. מי מסביר? 

<ניר אמסל:>
הפניה הזו נועדה לבצע שלושה דברים עיקריים. אחד, היא מעבירה סך של כ-20 מיליון שח מתקציב  סעיף משרד האוצר לתקציב 13 לצורך תשלום החזרי מס לדיפלומטים. חלק מהדיפלומטים הזרים, בהתאם לאמנות מס בינלאומיות, לא אמורים לשלם מסים עקיפים. זה משהו שהוא אמנת מס בינלאומית, שיש הרבה מדינות שחתומות עליה, ובהתאם לכך אנחנו צריכים לתת להם החזרים בהתאם לקבלות שהם מגישים – קבלות, אם זה נציגויות זרות, אם זה ראשי נציגויות וכדומה – מגישים קבלות, ובהתאם לכך אנחנו מבצעים את התשלום. התשלום הוא כורח של הסכמות והסכמים בינלאומיים כמו שאמרתי. לכן אנחנו צריכים להתאים את התקציב הזה. 
<אראל מרגלית (המחנה הציוני):>
איזה מסים הם לא משלמים? 

<ניר אמסל:>
מסים עקיפים – מע"מ, מס קניה. 
<אראל מרגלית (המחנה הציוני):>
אבל אם הם לוקחים שירותים ש - - - בישראל? 
<ניר אמסל:>
דיפלומטים זרים בעצם יכולים לאסוף קבלות, ועד סכום מסוים, פשוט להגיש את הקבלות ולקבל את ההחזר, את התשלום בפועל. נציגויות זרות יש להן בעצם אישור שהן פטורות, אז במקרים מסוימים פשוט מראש מנכים להם את זה, ובמקרים מסוימים הם צריכים להגיש את הקבלה ולקבל את החזר בפועל. אנחנו מדברים על החזרים בפועל, לא על זה שמנוכה מראש.  
<מנואל טרכטנברג (המחנה הציוני):>
באיזו שנת מס מדובר? 

<ניר אמסל:>
זה קבלות שהתקבלו בשנה הזאת. לא עברתי קבלה קבלה – אבל החזרי המס, התשלום הזה זה תשלומים שמבוצעים בפועל, השנה. זאת אומרת, זה משהו שרשות המסים היתה צריכה להחזיר השנה בפועל, לאותם גופים דיפלומטים. 

<היו"ר משה גפני:>
תודה רבה, ההצבעה תתקיים בשעה 12:05. 
140,152,137 – מהשרד הרווחה. עמוד 14. 
<חנן פריצקי:>
זו פניה אחת שנועדה לבצע התאמות תקציב בתוך תקציב משרד הרווחה. זה אישור סוף שנה - - - 

<מנואל טרכטנברג (המחנה הציוני):>
אבל לא סיימת את 84, 83. אבל ב-84-83 יש שלושה סעיפים. הוא דיבר על סעיף אחד מתוך שלושה. 
<ניר אמסל:>
זה התאמות, הסטות פנימיות בתוך הסעיף. ההסטות האלה נועדו – 1. לצורך תשלום של הסכם פשרה שנחתם על ידי החשבת הכללית מתוקף סמכותה - - -
<היו"ר משה גפני:>
פשרה עם מי? 

<ניר אמסל:>
הפשרה היתה בעסקה שהמדינה מכרה אחזקות שלה בתאגיד לבנק דקסיה. התןבעים היו בעלי המיעוט באותו תאגיד, והפשרה היתה מתוקף הסמכות של החשבת הכללית עבור אותם בעלי מיעוט בתאגיד הזה. בנוסף, אנחנו עושים התאמה של נושא מענק העבודה, מס הכנסה שלילי, בעצם – לביצוע בפועל. אנחנו עושים התאמה. השלום של מענק עבודה מבוצע בהתאם לחוק. 
<מנואל טרכטנברג (המחנה הציוני):>
למה לא מצוין כמה כסף מדובר שם? מס הכנסה שלילי הרי הוא אחד הכלים החשובים במדיניות חברתית. 
<ניר אמסל:>
אני יכול לתת לך, בגדול, את הסכומים של מה שמבוצע עבור שנת 2015. אמור להיות מבוצע 367 מיליון, בערך. 
<מנואל טרכטנברג (המחנה הציוני):>
וכמה מזה זה התוספת, או ההעברה הזו? 

<ניר אמסל:>
זו ההתאמה. זו לא העברה  ותוספת. אנחנו מדברים, בעצם, על התאמה לתשלומים בפועל, כי בסופו של דבר, אחוזי הניצול של מס הכנסה שלילי, של מענק העבודה, הולכים וגדלים משנה לשנה, ואנחנו פועלים גם למצות את זה, אבל הם לא מלאים, ולכן אנחנו כל שנה צריכים לעשות התאמות, בהתאם. 

<קריאות:>
- - - 

<מנואל טרכטנברג (המחנה הציוני):>
זה סעיף מאד חשוב במדיניות חברתית. לכן, כל פעם שזה עולה, וכשזה כרוך בהוצאה כספית נוספת, תקציבית, חשוב לציין את הסך הכל, את התוספת, וממה זה נובע. זה לא קנטרני, אדרבא, כדי שנראה מול עינינו איך הכלי הזה עובד.  

<ניר אמסל:>
שיעור הביצוע הולך וגדל משנה לשנה, אין לי כרגע את שיעורי הביצוע, ובהתאם לכך אנחנו גם מתקצבים את זה. בסופו של דבר, בכל שנה ושנה אנחנו עושים את ההתאמה של התקציב לביצוע בפועל, אבל אני יכול להגיד לך ששיעורי הניצול הולכים וגדלים משנה לשנה. 

<מיקי לוי (יש עתיד):>
אני מבין שלא מצאתם לנכון להכניס את החד הוריות גם לזה.  לא כואב לכם על החד הוריות. 
<קריאות:>
- - -

<מנחם אליעזר מוזס (יהדות התורה):>
- - - קצבאות ילדים לא - - - 
<היו"ר משה גפני:>
עוד משהו? 

<ניר אמסל:>
זה מה שאמרתי, זה התשלום לפשרות משפטיות. 

<קריאה:>
למה זה נקרא "קרן פורד"? 

<ניר אמסל:>
זה השם של התכנית, זה משהו כנראה היסטורי. 

<היו"ר משה גפני:>
תודה. רווחה. תסביר את הפניה ולמה יש דחיפות, כי זה הגיע רק אתמול. למה אם לא נאשר את זה היום יקרה משהו של חירום. מספר הפניה – 140,152,137. 
<חנן פריצקי:>
פניה נועדה לאזן את תקציב משרד הרווחה, פניה אחת שנועדה לעשות את כל האיזונים בתקציב. מדובר הן על תקנות קשיחות, דהיינו – בתים לחיים  לטיפול באדם עם פיגור שכלי, אוכלוסייה אוטיסטית, אוכלוסייה לפעוטות בסיכון – מדובר בהכנסות מהרשויות המקומיות שאנחנו צריכים בסוף שנה, בהתאם לביצוע, לוודא שיש התאמה מלאה בין ההכנסות ברשויות המקומיות להכנסה בפועל. מדובר על תקצוב של החלטות ממשלה "צוק איתן", החלטה לגבי הדרוזים, החלטה לגבי ירושלים, אנחנו מדברים על בניה בחסות הנוער, בעקבות תור הממתינים המאד גדול. הדחיפות של הפניה היא כי כרגע משרד הרווחה משותק לחלוטין. עצרו הכל פשוט, בחשבות. אנחנו נמצאים כבר בדקה ה-95, לא בדקה ה-90. 
<היו"ר משה גפני:>
ואם נאשר את זה מחר? 

<חנן פריצקי:>
אני אומר שכל יום הוא היסטרי לחלוטין. זה אומר שאם נאשר את זה מחר, יש סכנה שבסופו של יום יהיו כמה מיליונים שיישארו בתקציב הרווחה שיכולים להגיע לדברים חשובים וטובים - - 
<היו"ר משה גפני:>
יאבדו את זה ב-2015? 

<חנן פריצקי:>
- - ונאבד אותם ב-2015, באופן חד משמעי. 
<היו"ר משה גפני:>
ואם נצביע על זה מחר? 

<חנן פריצקי:>
אני אומר – כל עיכוב, ולו הקטן ביותר, יכול לגרום לכך שיש מיליונים של שקלים שלא יירשמו, יש התחייבויות בהם, ואני מזכיר לכולם שיש מחר חשש לשביתה, בקיצור – לוח הזמנים שלנו הוא בלתי אפשרי, גם עכשיו. 
<סתיו שפיר (המחנה הציוני):>
קודם כל תודה, וברור לך שכולנו פה אתכם, ורוצים שהכסף לשירותי הרווחה יעבור. אני מוכרחה לשאול אותך כמה שאלות – קודם כל, מה קרה במהלך השנה שבה היינו בתקציב של 1 חלקי 12? למה כספים שהיו אמורים לעבור לשורה של עמותות שעוסקות בפעילות שאתה תיארת עוכבו, או לא הועברו בכלל? חלקם נעצרו. ולגבי אלה שכן עברו, מה קורה להם עכשיו, במצב הזה, כשכבר עבר תקציב, שאולי משנה חלק מההסדרים שנקבעו במהלך השנה באמצעות החשבת הכללית? 
שאלה שניה, לגבי "צוק איתן" – כמה מהכסף היה אמור לעבור דרך משרד הרווחה וכמה עבר בפועל, עד עכשיו, מאז שהתקבלה ההחלטה, באוגוסט 2014? שאלה נוספת לגבי הנוהל – באיזה מקרים בסוף שנה יגידו לנו שההעברות הן לא דחופות? תודה. 

<מנואל טרכטנברג (המחנה הציוני):>
יש פה העברה ל- והעברה מ-, אם אינני טועה של 141 מיליון ממשרד החינוך, ובפרט יש מענקים לפיתוח, שיפוצים, הצטיידות, חינוך התיישבותי, יש 90 מיליון שמועברים מהארכת יום הלימודים, וכו'. אז אני רוצה להבין – האם פתאום יש עודף במשרד החינוך, של 90 מיליון שקל, להארכת יום הלימודים? האם  יש עודף במענקים לפיתוח, שיפוצים והצטיידות? יש פה הרי, צריך להבין – יש שינוי דרמטי בסדרי העדיפויות. 

<מיקי לוי (יש עתיד):>
החשבת הכללית היתה פה ודיברה על טייס אוטומטי. אני רוצה להבין האם כל הסעיפים קיבלו את הטייס האוטומטי, זאת אומרת – תגבור,  ובכל זאת יש לכם בעיה כספית? 
<חנן פריצקי:>
אני אסביר. לגבי השאלה של חברת הכנסת שפיר - אכן היתה שנה מטורפת לחלוטין, חייבה גם את האנשים הכי יצירתיים שיש לנסות לעשות את המקסימום שזה ייצא. משרד הרווחה מהבחינה הזאת, מצבו קצת יותר טוב כי מבינים ששירותי הרווחה לא יכולים להיעצר. היינו צריכים לעשות הרבה מאד ג'גלינג, כמו שאומרים, כדי שהכל יקרה. בסופו של יום, לטעמי, לא קרה מצב שגורמים שהיו צריכים לקבל תקציב לא קיבלו אותו בגלל השנה. התעכבו לפעמים דברים, היו קצת בעיות במכרזים, אבל בסופו של יום, הצלחנו לפעול, בעיקר בגלל הרשאות מהחשבת הכללית, מהחשבת שלנו - - - 
<סתיו שפיר (המחנה הציוני):>
יש לי רשימה של שורה של עמותות שלא קיבלו את התקציב בזמן. 
<חנן פריצקי:>
אשמח לקבל אותה, ואבדוק כל מקרה לגופו. ככל שידוע לי, אני חוזר ואומר – עשינו את המירב, בגדול, למעט עיכובים בכל מיני דברים שהתחייבו מזה שלא היתה שנת תקציב, ולא היה תקציב מאושר, עד לפני שבוע. את הרוב הכמעט מוחלט הצלחנו לגרום שיקרה. דברים אחרים, שקשורים יותר לרווחה של עובדים – לא קרו. אבל זה לפחות לא פגע בליבת העבודה של משרד הרווחה. 
לגבי השאלה לגבי "צוק איתן". קיבלנו 74 מיליון שקל. אני חייב להגיד שהיו לנו קשיים לא פשוטים לנצל את הכסף השנה, אל"ף, היינו צריכים להציג תכניות. מדובר על דברים שבגדול ההחלטה מדברת על שנה אחת, מדובר על תגבור. אנחנו חלק גדול מהסיפור, אתם יכולים לראות אותו פה – הוא נמצא בסעיפי פיתוח, כי הוחלט שעד 50% יפנה לתגבור של בניה של שירותי רווחה. חלק קטן מאד יצא אבל חלק מאד גדול נמצא כרגע בהליכים שאנחנו מאד מקווים שעד מחצית השנה הבאה אנחנו נסיים אותם. 
<סתיו שפיר (המחנה הציוני):>
כמה יצא וכמה בהליכים? 
<חנן פריצקי:>
אני מאמין שיצא סדר גודל של 15% מתוך ה-74 מיליון, אבל הרוב נמצא בהליכים מאד מתקדמים, אני אומר עוד פעם – גם בניה, למשל, זה לא משהו שאפשר לעשות מהרגע להרגע. היה אישור תכניות, זה לקח זמן. חד משמעית זה לקח זמן. 

<סתיו שפיר (המחנה הציוני):>
רק שאלה לגבי החשבת והתקציב של 1 חלקי 12, לעומת מה שעובר פה, בוועדה – במידה ואושר לכם תקציב אצל החשבת ב-1 חלקי 12, ואז, אחרי התקציב - - - מה קורה לכסף שאושר? 
<חנן פריצקי:>
זו גם תשובה לחבר הכנסת מיקי לוי - אנחנו נמצאים במצב שבו כל השירותים שלנו, בעיקר של הבתים לחיים – מה שמכונה אצלנו "תקציבים קשיחים", הם תקציבים שעד שאתה לא מקבל 10 חודשי ביצוע, 11 חודשי ביצוע, גם אז אני חייב לחזות את החודש, גם היום – אני לא יודע מצב סופי. אני, את רוב התשלומים שלי, מקבל אפילו בהתחלת השנה הבאה ממערכות הדיווח שלי, אני לוקח 11 חודשי ביצוע, ואני חוזה את החודש האחרון. עד שאני לא מקבל את זה אני לא יודע לעשות התאמות סופיות. לכן, תמיד, בהתאמה של סוף שנה, אני תמיד אעשה התאמה. יש לי תקציב של למעלה מ-8 וחצי מיליארד שקל. כמו שאתם רואים, אמנם יש פה העברות של כמה עשרות מיליוני שקלים, אבל יחסית לתקציב, התקציבים שעוברים – מבוצע רק התאמות סופיות, אנחנו לעולם לא נוכל לגרום למצב שבו בתקציב הבסיסי נדע בדיוק בכל תקנה ותקנה מה נמצא. 
<סתיו שפיר (המחנה הציוני):>
אז זה נכון להגיד שאתם מתנהלים כל הזמן בתוך חוב, כל הזמן? 
<חנן פריצקי:>
זה לא בדיוק חוב, כי אם תשאלי אותי על תקנה ספציפית – זה נכון, אבל כיוון שתקנה אחת נמצאת בחוב ותקנה אחרת נמצאת ביתרה, לכן אנחנו צריכים לעשות כל הזמן התאמות. לרוב, אנחנו בסופו של יום מקבלים מהאוצר מספר מיליונים ספורים לסגירת שנה. לפעמים זה קורה, ולפעמים – לא, אנחנו נמצאים כל הזמן באיזו בקרה תקציבית שנועדה בעצם לעשות איזושהי התאמה בכל התקציבים הקשיחים שלנו, זו משימה לא פשוטה. 

<נעה היימן:>
אני אתייחס לשאלה של חבר הכנסת טרכטנברג. אתה יכול לראות, בהמשך החוברת, את פניה מספר 141 שזו פניה 20007. בפניה זו ניתנות הרשאות להתחייב בדיוק באותן תכניות שמהן נלקח המזומן. בעצם, מה שהוחלט לעשות השנה, במסגרת עבודה משותפת של אגף תקציבים במשרד החינוך, האוצר, יחד עם חשבות משרד החינוך היא לנסות, בפרויקטים גדולים שבהם יש עודפי מזומן, אבל התחייבויות מסיביות, מכיוון שאנחנו עובדים בשנות לימודים, ולא בשנות תקציב, להתחיל ולצמצם את כמות המזומן שמתגלגל משנה לשנה. במסגרת זו הוחלט השנה לתת הרשאות להתחייב. אתה יכול לראות בפניה 141 הרשאות מתאימות, בהיקפים גם הרבה יותר גדולים. 
<היו"ר משה גפני:>
אני מבקש לשאול את חברי האופוזיציה – אני לא בטוח שזה מקרה החירום שעליו דיברה היועצת המשפטית. אם לא תהיה הסכמה, אני אדחה את ההצבעה  למחר. יש פה כמה פניות שהגיעו אתמול:  רווחה, רשות לניצולי שואה, הקמת כפרי נוער, שיפוצים בכפרי נוער והזנה בבתי ספר, חקלאות, תיקון טעות, והסכם קואליציוני, אני חושב – של ש"ס, של בנית כיתות, שאם זה לא יהיה היום זה נופל. נכון? 
אם לא – אני אעשה את ההצבעה מחר אבל זה יגרום נזק עצום. 

<שלומית ארליך:>
- - -זה לא נופל במסגרת המקרים החריגים. 

<היו"ר משה גפני:>
אני עוד לא בטוח, נגיע לפניה ונשאל. אז הרווחה לא נופל בקטגוריה הזאת, אומרת היועצת המשפטית, אלא אם כן אתם מסכימים.
<שלומית ארליך:>
אם תהיה הסכמה של כולם. 

<סתיו שפיר (המחנה הציוני):>
נקיים התייעצות. 

<היו"ר משה גפני:>
אז כעת נעבור לרביזיות. אמרתי שאאפשר להעיר על הנוהל, אבל בקצרה. את ויתרת?  את לא מרוכזת? 
<סתיו שפיר (המחנה הציוני):>
מרוכזת במאה אחוז. תעלה להצבעה. 
<היו"ר משה גפני:>
מוותרת על ההערה שלך? 

<סתיו שפיר (המחנה הציוני):>
איזו מן ההערות שלי? לשאול שאלות? יש לי שאלות. 

<היו"ר משה גפני:>
אני הולך להצביע על הרביזיות. לפני שאני מצביע  - ביקשתם להעיר הערה לנוהל. בבקשה. 

<סתיו שפיר (המחנה הציוני):>
ההערה היא כזו – אנחנו פה עושים פיקוח פרלמנטרי. זה שקיבלנו את זה אתמול בערב אין שום דרך הגיונית לחבר כנסת לערוך פיקוח פרלמנטרי יעיל, ובהצבעה אנחנו בעצם מודים בזה שוועדת הכספים לא הצליחה באמת לפקח על ההעברות התקציביות, כשעוברים פה מיליארדי שקלים. 
<היו"ר משה גפני:>
חולק על זה מכל וכל. מכל וכל. 
<סתיו שפיר (המחנה הציוני):>
אז תסביר איך עושים את הבקרה הזו. 
<היו"ר משה גפני:>
זו פניה שהיתה כאן בעבר. היא הונחה על שולחן הוועדה, הונחה על שולחן הכנסת. קבעה היועצת המשפטית של הוועדה שזה נופל בנוהל הזה שאם זה לא קורה היום זה הולך לאיבוד, והמשמעות של העניין היא שתלמידים יינזקו. 
<סתיו שפיר (המחנה הציוני):>
קודם כל אני רוצה את חוות הדעת של הייעוץ המשפטי, בכתב, בבקשה. 
<היו"ר משה גפני:>
אני לא מאפשר בכתב. הוראה שלי. 

<סתיו שפיר (המחנה הציוני):>
אבל אני ביקשתי את זה בכתב. 

<היו"ר משה גפני:>
את יכולה לבקש, אני לא מאפשר בכתב. יש הוראה שלי לא לתת את זה בכתב. 

<סתיו שפיר (המחנה הציוני):>
אני לא חושבת שיש לך אפשרות שלא לאשר.  

<היו"ר משה גפני:>
יש לי אפשרות. 
<סתיו שפיר (המחנה הציוני):>
אני אפנה לאיל ינון, ואבקש את זה. 
<היו"ר משה גפני:>
אפשר לפנות ליועץ המשפטי של הכנסת. אני אסביר גם למה אני מתנגד לזה. מה, את מערערת על החלטה של היועצת המשפטית? יצאתי החוצה, ביקשתם התייעצות סיעתית. 
<סתיו שפיר (המחנה הציוני):>
אני לא מערערת, ביקשתי - - -

<היו"ר משה גפני:>
אם היועצת המשפטית היתה אומרת שלא להצביע, לא הייתי מצביע. שאלתי אם בהסכמה אפשר להצביע, והיא אמרה לי – כן. את מערערת על זה? 

<סתיו שפיר (המחנה הציוני):>
למה אתה לא נותן לי לסיים את המשפט? אני אסביר מה הרציונל מאחורי הבקשה שלי, ולמה חשוב לי לראות את זה בכתב. אנחנו כאן קבענו נוהל חדש, שגם הסכמנו עליו - - 
<היו"ר משה גפני:>
שאני עדיין לא עובד על פיו. 

<סתיו שפיר (המחנה הציוני):>
- -  כדי שנוכל לייצר קצת יותר פיקוח על העברות תקציביות, שהן ממילא הליך לא חוקי, אבל רצינו לייצר קצת יותר פיקוח. קרו פה היום שני מצבים בוועדה. מצב אחד, שבו מביאים לנו באמצע הלילה העברות שנידונות 12 שעות לאחר מכן, מצב שהוא בלתי אפשרי כדי לייצר פיקוח פרלמנטרי באמת, ולכן, חברי הוועדה למעשה לא מבצעים את הפיקוח שמוטל עלינו כשליחי ציבור. המצב הזה בעייתי, מאחר ובסוף שנה יגידו על כל העברה והעברה שהיא דחופה. 
<היו"ר משה גפני:>
עבר הזמן. 
<סתיו שפיר (המחנה הציוני):>
המצב השני שנוצר פה זה שבשעה שיש כתבות ופרסומים בתקשורת על הסכם קואליציוני על 340 מיליון שקלים להתנחלויות, 240 מיליון מתוכם מגיעים לפה, לוועדה, נמסרות לנו עדויות שונות וסותרות מצד הפקידים שעליהם אנחנו סומכים כשאנחנו מקבלים החלטה. שני המצבים האלה הם לא תקינים, ולכן אני מבקשת ייעוץ משפטי מקצועי בכתב, כדי שנוכל לפקח על התהליכים האלה גם להבא. 
<מנואל טרכטנברג (המחנה הציוני):>
משפט אחד – אני רוצה לבטא את חוסר האפשרויות האישית שלי לפיקוח פרלמנטרי – כתוב פה, לדוגמה, בהסכם: "חינוך פורמלי ציוני בברית המועצות לשעבר - 3 מיליון". אני רוצה להבין מה זה שייך להסכם עם מפלגה פלונית אלמונית? אתה מבין? יש דברים שהם ברורים - - -

<היו"ר משה גפני:>
זה הסכם קואליציוני? 

<מנואל טרכטנברג (המחנה הציוני):>
כן, כתוב פה – הסכם עם ש"ס. אז לא חשוב אם היה כתוב מרצ. פעולות ברשות להגנת הטבע – מה זה קשור לעניין הזה? אז יש פה איזשהו קושי אינהרנטי עם הדברים האלה. במקרים האלה היו צריכים להעביר הסברים הרבה הרבה יותר מעמיקים, למנוע חשש כבד. 
<מיקי לוי (יש עתיד):>
סעיפי המשנה, חברים, אני אומר לכם את זה מבחינה מקצועית – אינם תואמים את הכותרת, אינם תואמים את הייעוד. אתם מנצלים סעיפי תקציב להעברה להכניס כל מיני שפני סלע, עניין שלא מן העניין. זה לא מקצועי, אני אומר לכם את זה. היה מן הראוי שתבואו מהאוצר כשהסעיפים האלה, שהם לא למחר בבוקר, אבל אתם מנצלים את העניין ודוחפים אותם לתוך סעיפים משנה שאנחנו לכאורה אמורים להרגיש שלא בנוח אם לא נצביע עבורם, לתוך ניצולי שואה ולתוך רווחה. וזה לא בסדר. זה, אני אומר לכם, בגידה באמון.  

<אראל מרגלית (המחנה הציוני):>
כל הסיפור הזה, היום, זו אחת הדרמות לקושי המאד גדול בכל הנוהל הזה. יש הרבה מאד מהסעיפים שאנחנו מתבקשים להעביר, שהם סעיפים לגמרי לגיטימיים, שהם סעיפים בתוך תכניות העבודה של משרדי הממשלה, שהם סעיפים שצריכים להיות חלק מתכנית העבודה שלהם, שהם סעיפים שאני מברך על העבודה שלהם, ורוצה הייתי לראות את זה. אבל מה קורה? אני, במקרה, נכנסתי ל 3-2 משרדים. הם ידעו על זה כבר בין מרץ למאי. ואז אנחנו שואלים את עצמנו, כולל מפעלים ש - - - 
<היו"ר משה גפני:>
על זה דיברנו - - -

<אראל מרגלית (המחנה הציוני):>
זה היה צריך להיות בפנים. עכשיו, מה קורה כשבא כל הצונאמי הזה? הצונאמי הזה שמגיע עכשיו לוקח דברים לגמרי לגיטימיים, כורך אותם, כמו שראינו עכשיו, בהחלטות פוליטיות, שזכותה של הממשלה להביא את זה בתור החלטה פוליטית, שהיא רוצה להעביר לסקטור זה או אחר, אבל אז, אי אפשר לשים את האיצטלה שזו החלטה מקצועית. זו לא החלטה מקצועית, זו החלטה פוליטית. גם גן ציבורי, ברית המועצות – מין שבאינו מינו, ואז כל העסק נראה לי לגמרי בעייתי. 

<היו"ר משה גפני:>
אני מבקש לומר לאנשי משרד האוצר – דיברנו על זה והיה לי גם גיבוי משפטי לעניין. אנחנו מדברים על נוהל, והנוהל הזה, בשנה האזרחית הבאה, יהיה קשוח יותר. אתם תצרכו לבוא עם הסברים. אני אומר את זה גם לבג"צ שלך. יהיה נוהל מסודר. לא יהיו דברים כאלה שלא נדע על מה אנחנו מדברים וזה יהיה מהלילה לבוקר. אנחנו נקלענו לסיטואציה שבסוף שנת התקציב אושר התקציב. את כל השנה, את ההעברות והעודפים, והכל – אנחנו צריכים לדחוס בימים כאלה שאם זה לא מאושר היום זה הולך לאיבוד, וזה הולך לאיבוד. שלא ידברו אתי על כיסוי החוב, וכו'. לכן, כל מה שנעשה עכשיו הוא איננו הנוהל שעליו אנחנו מדברים. אני, לפנים משורת הדין ועל פי הנחית היועצת המשפטית, עשיתי את הנוהל הזה גם למקרה שהוא מקרה חירום. אני מבקש את הסיוע שלכם גם לפניות הבאות. אם לא, אנחנו נדון עליהן ואנחנו נצביע עליהן בעזרת השם מחר בבוקר. 

אני עובר עכשיו לרביזיות.  

<קריאות:>
- - -

<היו"ר משה גפני:>
הולך לאיבוד. רווחה הולך לאיבוד, ניצולי שואה הולך לאיבוד. 

<סתיו שפיר (המחנה הציוני):>
אפשר היה - - - 

<היו"ר משה גפני:>
נכסה בזה את החוב של המדינה. 

<טמיר כהן:>
נחנו נצביע על רביזיות של פניה 127 עד 129. 
<היו"ר משה גפני:>
מי בעד הרביזיה? 

הצבעה

בעד הרביזיה  – 6
נגד – 8
הרביזיה לפניה 127 עד 129 לא התקבלה
<היו"ר משה גפני:>
הרביזיה לא התקבלה. 
<טמיר כהן:>
אנחנו עוברים לרביזיות מאתמול - פניות 3 עד 7, 9 ו-90000. הסיפור של ההפחתה. 

<היו"ר משה גפני:>
מי בעד? מי נגד? 

הצבעה

בעד הרביזיה – 6
נגד – 8
הרביזיה על פניות 3 עד 7, 9000 לא התקבלה. 
<היו"ר משה גפני:>
הרביזיה לא התקבלה. 

<טמיר כהן:>
אנחנו עוברים לרביזיה על פניות 15, 16 מטה לביטחון לאומי. 
<היו"ר משה גפני:>
מי בעד? 

הצבעה

בעד הרביזיה  – 5
נגד – 8
הרביזיה על פניות 15,16 – ביטחון לאומי, לא התקבלה. 
<היו"ר משה גפני:>
הרביזיה לא התקבלה. 
<מנואל טרכטנברג (המחנה הציוני):>
אולי מזכיר הוועדה ישאל באופן רנדומלי את אנשי הקואליציה, מי יודע מה הכותרת של הרביזיה? 
<היו"ר משה גפני:>
אתה יודע מה? אני אתחיל לשאול שאלות כאלה, יהיה מעניין. 

<טמיר כהן:>
פניה 17, רשויות פיקוח. 
<היו"ר משה גפני:>
מי בעד הרביזיה? 

הצבעה

בעד הרביזיה  – 5
נגד – 5
הרביזיה על פניה 17 – רשויות פיקוח, לא התקבלה. 
<היו"ר משה גפני:>
הרביזיה לא התקבלה.
<טמיר כהן:>
פניות 18 עד 21 ופניה 74 – אנרגיה ומים. 
<היו"ר משה גפני:>
מי בעד הרביזיה? 

הצבעה

בעד הרביזיה – 6
נגד – 4
הרביזיה על פניות 18 עד 21, ופניה 74 – אנרגיה ומים, לא התקבלה. 
<היו"ר משה גפני:>
הרביזיה לא התקבלה. 
<טמיר כהן:>
פניות 31, 132, עד 136 ביטוח לאומי. 

<היו"ר משה גפני:>
מי בעד הרביזיה? 
הצבעה

בעד הרביזיה – מיעוט
נגד – רוב
הרביזיה על פניות 31, 132 עד 136 – ביטוח לאומי,  לא התקבלה.  
<היו"ר משה גפני:>
הרביזיה לא התקבלה. 

<היו"ר משה גפני:>
פניות 50, 116 עד 123 – ביטחון. 
הצבעה

בעד הרביזיה – מיעוט
נגד – רוב
הרביזיה על פניות 30, 116 עד 123 – ביטחון, לא התקבלה.  

<היו"ר משה גפני:>
הרביזיה לא התקבלה. 

<סתיו שפיר (המחנה הציוני):>
7.5. מיליארד שקלים שמקוצצים פה משירותים חברתיים. אתם באמת נגד זה? - - -

<היו"ר משה גפני:>
אני אוציא אותך. נמשיך הלאה. 

<סתיו שפיר (המחנה הציוני):>
- - - 

<מיקי לוי (יש עתיד):>
7 מיליארד שקלים ממשרדים חברתיים, זה לא יאומן. ממשרדים חברתיים. אתם בכלל לא יודעים מאיזה משרדים - - - פוסט בפייסבוק - - -

<סתיו שפיר (המחנה הציוני):>
באמת, אתם נבחרי ציבור. באמת. 

<טמיר כהן:>
פניות 98 עד 100 – רשויות פיקוח. 
<היו"ר משה גפני:>
מי בעד? 

הצבעה

בעד הרביזיה – מיעוט
נגד – 6
הרביזיה על פניות  98 עד 100 – רשויות פיקוח, לא התקבלה. 

<היו"ר משה גפני:>
הרביזיה לא התקבלה. 
<טמיר כהן:>
פניות 104, 105 ו-107, הוצאות פיתוח אחרות. 

<היו"ר משה גפני:>
מי בעד? מי נגד? 
הצבעה

בעד הרביזיה – 4
נגד – 6
הרביזיה על פניות 104,105,107 – הוצאות פיתוח אחרות, לא התקבלה.  
<היו"ר משה גפני:>
הרביזיה לא התקבלה. 
<באסל גטאס (הרשימה המשותפת):>
הדבר היחיד שלא משתנה כאן – ועדת הכספים היא כמו חותמת גומי. לא משנה איזו קואליציה, וכו'. 

<טמיר כהן:>
אנחנו עוברים לפניות שנדונו ולא הוצבעו. 
<באסל גטאס (הרשימה המשותפת):>
יש לי הצעה לסדר. שאלתי את מנהל הוועדה וגם את היועצת המשפטית לגבי הנוהל שנדון כאן והוחלט עליו, והבנתי שזה יתחיל בשנה הבאה. אז אנחנו עובדים לפי הנוהל הקודם של ניסן סלומינסקי. 
<היו"ר משה גפני:>
לא. אין דבר כזה. 

<קריאות:>
- - -

<מכלוף מיקי זוהר (הליכוד):>
אתה לא תשווה את גפני לניסן סלומינסקי. 

<באסל גטאס (הרשימה המשותפת):>
אני בזכות דיבור. פשוט, אתה נותן לי את זה - - -

<היו"ר משה גפני:>
אני עונה לך. לא היה נוהל קודם, מכיוון שהוא לא הוצבע. זה היה נוהל שהיושב ראש הקודם קבע. הנוהל הקודם לא מקובל עלי, אמרתי את זה בתחילת הקדנציה הזו. למה הנוהל הקודם לא מקובל עלי? כיוון שקבעו מספר ימים, היו שולחים שאלות, לא היו מקבלים תשובות, אבל הנוהל הסתדר, והצביעו. אמרתי שאני לא מסכים לנוהל כזה, אמרתי שאני רוצה שהנוהל יהיה דיון בוועדה. נכון שהיום עבדתי לפי הנוהל החדש - - - 

<מיקי לוי (יש עתיד):>
חוץ מהזמן. 
<היו"ר משה גפני:>
אני גם עכשיו לא ממשיך הלאה מבלי שתהיה הסכמה של האופוזיציה להצביע היום. אם לא אני אצביע מחר, וזה על פי הנוהל החדש. 
<באסל גטאס (הרשימה המשותפת):>
כלומר, 24 שעות. אתמול הנחתם - - -

<היו"ר משה גפני:>
48 שעות. 

אנחנו עוברים להצבעה. 
<טמיר כהן:>
פניות 30-29, תיאום הפעולות בשטחים. 
<היו"ר משה גפני:>
מי בעד הסעיף? ירים את ידו.  

<מנואל טרכטנברג (המחנה הציוני):>
מתי זה הוצג לנו? 

<טמיר כהן:>
זה הוצג לנו ב-21.12. 

<באסל גטאס (הרשימה המשותפת):>
אבל מתי הונח בפני הוועדה? 

<מנואל טרכטנברג (המחנה הציוני):>
לפחות בהצבעות האלה, שהן על הסעיף עצמו, ולא רביזיה, אני מבקש שכל חבר שיושב פה ומצביע, שיהיה לו את החומר מול העיניים - - -
<טמיר כהן:>
זה מונח, מונח. 

<מנואל טרכטנברג (המחנה הציוני):>
אבל שיסתכלו על מה מדובר. 

<היו"ר משה גפני:>
אין בתקנון שחייבים להסתכל. כל אחד שיעשה מה שהוא רוצה. 
<טמיר כהן:>
הפניות שאנחנו מדברים עליהן עכשיו הן – 29,30, תיאום הפעולות בשטחים. זה מונח לפניכם. 
<קריאות:>
- - - 

<היו"ר משה גפני:>
אני מבקש להפסיק, מה זה ההסתובבויות האלה? אדוני, מהאוצר. 

30-29 תיאום הפעולות בשטחים. עמוד 27א'. מי בעד אישור הסעיף? 

הצבעה

בעד הסעיפים – 8
נגד – 5
סעיפים 30-29 – תיאום הפעולות בשטחים, אושרו.  
<היו"ר משה גפני:>
תודה, הסעיפים אושרו. 

<טמיר כהן:>
אנחנו עוברים לפניה מספר 55 – מענקי בינוי ושיכון. עמוד 61. 

הצבעה

בעד הסעיף – 8
נגד – 5
סעיף 55 – מענקי בינוי ושיכון, אושר. 
<היו"ר משה גפני:>
תודה, עבר. 

<טמיר כהן:>
פניה 56, פיתוח התעשייה, בסט הראשון שאתם אוחזים, בעמוד 63. 

<היו"ר משה גפני:>
מי בעד? מי נגד? 
הצבעה

בעד הפניה – 8
נגד – 5
פניה 56 – פיתוח התעשייה, אושרה.  
<היו"ר משה גפני:>
תודה, הסעיף אושר. 
<סתיו שפיר (המחנה הציוני):>
רביזיות על הכל, בבקשה. 

<טמיר כהן:>
פניות 58 עד 61 ופניה 69 בעמוד 68, משרד הכלכלה. 

הצבעה

בעד הפניה – 8
נגד – 5
פניות 58 עד 61 ופניה 69 – משרד הכלכלה, אושרו. 

<היו"ר משה גפני:>
הפניות אושרו, תודה. 

<סתיו שפיר (המחנה הציוני):>
רביזיה. 

<היו"ר משה גפני:>
הפניות אושרו, יש רביזיה. 

<טמיר כהן:>
פניות 70 עד 72, הוצאות חירום אזרחיות, בעמוד 84. 

<היו"ר משה גפני:>
מי בעד הפניות? 

הצבעה

בעד הפניות – 7
נגד – 5
פניות 70 עד 72 – הוצאות חירום אזרחיות, אושרו.  

<היו"ר משה גפני:>
הפניה אושרה. 

<טמיר כהן:>
פניה 77 הוצאות שונות, עמוד 91. 

<היו"ר משה גפני:>
מי בעד? 

הצבעה

בעד הפניה – 7
נגד – 5
פניה 77 – הוצאות שונות, אושרה. 

<היו"ר משה גפני:>
הפניה אושרה. 

<טמיר כהן:>
פניות 79 עד 82, משרד המשפטים, נמצא בעמוד 93. 

<היו"ר משה גפני:>
מי בעד? 
הצבעה

בעד הפניות – 8
נגד – 5
פניות 79 עד 82 – משרד המשפטים, אושרו.  

<היו"ר משה גפני:>
הפניה אושרה. 

<באסל גטאס (הרשימה המשותפת):>
אדוני היושב ראש, על מה הצבעת? 

<היו"ר משה גפני:>
משרד המשפטים. על זה שמפחיתים לבתי הדין הרבניים 50 מיליון שקל. 
<רחל עזריה (כולנו):>
אבל גם מוסיפים. 

תגבור 5 מיליון - - - 
<היו"ר משה גפני:>
הוא רצה לדעת אם אני עוקב אחרי הפניות. אוקיי. 
<באסל גטאס (הרשימה המשותפת):>
הוא היחידי. לפחות אתה, היושב ראש. אוקיי. 

<טמיר כהן:>
אנחנו עוברים לפניה מספר 97, משרד ראש הממשלה. 

<מיקי לוי (יש עתיד):>
זה כולל את המטוס? 

<היו"ר משה גפני:>
לא. מי בעד הפניה? 

הצבעה

בעד הפניה – 7
נגד – 5
פניה 97 – משרד ראש הממשלה, אושרה.  

<היו"ר משה גפני:>
הפניה אושרה. 

<באסל גטאס (הרשימה המשותפת):>
אדוני היושב ראש, יש לי שאלה – האם בכלל בזמנך כיושב ראש ועדת הכספים, גם עכשיו גם אז, פעם אחת נדחתה פניה של הממשלה? 

<סתיו שפיר (המחנה הציוני):>
כן. 

<היו"ר משה גפני:>
בטח. וזה הולך לקרות ב-2016. אני אומר לך. או, הו. מה זה נדחתה? כשאנחנו היינו באופוזיציה. 

<סתיו שפיר (המחנה הציוני):>
תשאל אותו אחרת – האם מתי שהוא בעבר, ממשלה נפלה בגלל דחיה של פניות תקציביות? 

<טמיר כהן:>
עברנו לחוברת השניה. פניות 101 עד 103, ופניה 106. עמוד 14. משרד הפנים. 

<היו"ר משה גפני:>
מי בעד? 

הצבעה

בעד הפניות – 7
נגד – 5
פניות 101 עד 103, ופניה 106 – משרד הפנים, אושרו. 

<היו"ר משה גפני:>
הפניות אושרו. הלאה. 

<קריאה:>
רביזיה. 

<טמיר כהן:>
פניות 108 ו-109. בסט השני בעמוד 25. 

<היו"ר משה גפני:>
מי בעד? 

הצבעה

בעד הפניות – 7
נגד – 5
פניות 108 ו-109 – בחירות ומימון מפלגות, אושרו.  

<היו"ר משה גפני:>
תודה, אושר. 

<טמיר כהן:>
פניות 110,111, משרד הכלכלה – בחוברת בעמוד 28. 

<היו"ר משה גפני:>
מי בעד? 

הצבעה

בעד הפניות – 8
נגד – 5
פניות 110,11 – משרד הכלכלה, אושרו.  

<היו"ר משה גפני:>
הפניה אושרה. 

<טמיר כהן:>
פניות 112, 113 – משרד החקלאות. עמוד 33. 

<היו"ר משה גפני:>
מי בעד? 
הצבעה

בעד הפניות – 7
נגד – 6
פניות 112, 113 – משרד החקלאות, אושרו. 

<היו"ר משה גפני:>
תודה, הפניות אושרו.  

<קריאות:>
- - -

<טמיר כהן:>
פניות 114 ,115 ו-126, משרד החקלאות, זה נמצא בעמוד 36. 

<היו"ר משה גפני:>
מי בעד הפניות? 

הצבעה

בעד הפניות – 7
נגד – 6
פניות 114, 115, ו-126 –  משרד החקלאות, אושרו. 

<סתיו שפיר (המחנה הציוני):>
רביזיה. 

<היו"ר משה גפני:>
הפניה אושרה ויש רביזיה. 

<היו"ר משה גפני:>
רבותיי, סיימנו את ההצבעות על כל הסעיפים שנדונו, נשארו עוד כמה. אבל לפני זה אני מאפשר לכם את ההתייעצות לגבי הסעיפים שהגיעו – רווחה, ניצולי שואה, כפרי נוער. 

חמש דקות. 

<הישיבה ננעלה בשעה 12:45>

